Vyf vas wat tieners glo ontvoer(Argieffoto) Vyf mense is in Johannesburg agter tralies ná die beweerde ontvoering van drie tieners die afgelope naweek. Kapt. Lloyd Ramovha, woordvoerder van die Valke, het gesê die Ethiopiese kinders is na bewering in Suid-Afrika ingesmokkel en in Gauteng aangehou. Hulle ouers woon in Noordwes. ŉ Losprys van R50 000 per kind is glo vir die vrylating van elke kind geëis. “Die Valke het die vyf verdagtes, wat ook Ethiopiërs is, Donderdagmiddag opgespoor en aangekeer,” het Ramovha gesê. Hulle is in die omgewing van Brixton en Mayfair aangekeer, het hy gesê. Die groep gaan aangekla word van mensesmokkelary, ontvoering en afpersing. Bykomende klagte kan hangende hulle hofverskyning bygevoeg word. “Die tieners is gered en na ŉ plek van veiligheid geneem terwyl die ondersoek voortduur,” het Ramovha gesê.